
Domenico Scarlatti billentyűs szonátái a spanyol tánc és a flamenco tükrében

Domenico Scarlattinak mintegy 550 szonátáját tartjuk számon, melyeket számtalan előadó tűzött már repertoárra, csembalón, modern zongorán vagy akár gitáron, így hangszer- és interpretációtörténeti szempontból egyaránt figyelemre méltók. A mai magyar zenei életben legfőképpen ráadásként egy-egy, esetleg néhány szonátából álló csokrot hallhatunk koncerteken.
Ugyan Scarlatti Nápolyban született, élt Firenzében, Velencében, Rómában, egy ideig Lisszabonban, de az egyik legerősebb benyomást zenéjére mégis a Madridban, Sevillában, illetve spanyol vidéki városokban megismert kultúra tette. Ha nem is tudatos kompozíciós eszközként használta például a flamenco tánc és az attól elválaszthatatlan zene különböző stílusait, akkor is lépten-nyomon megjelennek ezek a minták szonátáiban.
Munkám alapvetően interpretációs szempontból veszi górcső alá a spanyol udvari táncok és a flamenco hatását Domenico Scarlatti szonátáira egy-egy példán keresztül. Hogy van jelen a Sevillanas a d-moll toccatában (K.141)? Vagy milyen elemeket lelhetünk fel a korabeli spanyol udvari táncokból ezekben a szonátákban? Mennyire hasonló a dallam-, ritmus- és harmóniavilága Scarlattinak és a flamencónak? Hogyan tehetők át ezek a spanyolos elemek az interpretációs gyakorlatba? Ilyen és ezekhez hasonló kérdésekre keresi dolgozatom a választ.



